
# Рифат Сәлах: «Утыз өч яшь»

(ШИГЫРЬ)

Сандугачлар бераз тынып калган,

Тынып калган бугай җилләр дә.

Нинди чишмәләрнең чылтыравы

Ишетелә туган җирләрдә?


Кайсы йолдызларның күз кысуын

Күзәтәдер хәзер яшьлегем?

Әллә мин дә бу дөньяда бары

Читтән торып кына яшимен?


Читтән торып кына күзәтәмен

Чигәм буйлап вакыт агышын.

Унҗиде яшь тулган егет кебек

Офыкларга очып барышым.


Унҗиде яшь тулган егет кебек

Хыялларым, уем, хисләрем.

Мин гүяки тып-тын калган җирдә

Җилләр булып кына исәмен.


Мин гүяки тынган сандугачны

Уятырга йөрим җыр белән.

Мин гүяки офыкларны узып,

Болытларны узып йөгерәм.


Мин гүяки гел яшьлектә калган,

Утыз өч ел кичеп башымнан.

Әллә инде Гайсә пәйгамбәрне

Утыз өч яшь күккә ашырган?


Утыз өчкә җиткәч, сизәсеңдер

Фанилыгын якты дөньяның,

Хисләреңнең күккә ашуларын,

Чынга ашуларын хыялның.


Следите за самым важным и интересным в Telegram-каналеТатмедиа

## Нет комментариев
Рифат Сәлах: «Утыз өч яшь»